Elastic Heart

**Elastic Heart** on australialaisen laulaja-lauluntekijä Sian kappale, jonka alkuperäisellä versiolla vierailevat kanadalainen laulaja The Weeknd ja yhdysvaltalainen tuottaja Diplo. Se on mukana vuoden 2013 elokuvan *[[Nälkäpeli – Vihan liekit]]* (*The Hunger Games: Catching Fire*) soundtrack-albumilla. Sia kirjoitti kappaleen vierailevien artistien ja Andrew Swansonin kanssa. Tuottajina toimivat Diplo ja Greg Kurstin. ”Elastic Heart” julkaistiin 1. lokakuuta 2013. Se oli soundtrack-albumin toinen virallinen single.

Sia levytti kappaleen uudelleen soolona albumilleen *[[1000 Forms of Fear]]* (2014). Sooloversio julkaistiin singlenä 9. tammikuuta 2015. Sille kuvattiin musiikkivideo, jossa esiintyvät näyttelijä Shia LaBeouf ja tanssija Maddie Ziegler.

Kappaleesta tuli iso menestys sooloversion julkaisun jälkeen. Se nousi Yhdysvaltain dance club -listan ykköseksi ja Billboard Hot 100 -listan sijalle 17.. Kappale oli top 10:ssä Isossa-Britanniassa, Australiassa, Kanadassa, Irlannissa, Norjassa ja Espanjassa. Suomessa se oli sijalla 14.

## Alkuperäinen kappale
### Tuotanto ja julkaisu
Sia sävelsi kappaleen Andrew Swansonin, Diplon ja The Weekndin kanssa. Tuottajina toimivat Diplo ja Greg Kurstin. Kappaleen alkuperäinen versio on Sian ja The Weekndin duetto. Diplo on sen toinen vieraileva artisti. Kappale sisältää samplet laulaja Billy Stewartin kappaleesta ”Baby, You're My Only Love” (1957) ja jazzmuusikko Jacky Giordanon instrumentaalisesta kappaleesta ”Magolia” (1975). 

”Elastic Heart” on voimaballadi. Tuotannossa käytetään rumpukonetta, vokaaliefektejä ja mekaanisia ääniä. Sia laulaa sanoituksissa vaikeuksista onnistua rakkaudessa ja luottaa kenenkään. Hän on kuitenkin valmis taistelemaan.

”Elastic Heart” julkaistiin singlenä elokuvan soundtrack-albumilta *[[The Hunger Games: Catching Fire (Original Motion Picture Soundtrack)]]*. Soundtrackin toinen single, Christina Aguileran ”We Remain” julkaistiin samaan aikaan. Kappaleet olivat ladattavissa 1. lokakuuta 2013 ja niitä alettiin promota radiolle viikkoa myöhemmin. Albumilta oli julkaistu aiemmin singlenä Coldplayn kappale ”Atlas”.

### Vastaanotto
Kappaleen alkuperäisversio ei saavuttanut isoa menestystä kansainvälisesti. Se nousi kuitenkin Uuden-Seelannin singlelistan sijalle 7. Se oli Britannian singlelistan sijalla 79. Kappale ei noussut Suomen viralliselle singlelistalle, mutta oli radiosoittolistan sijalla 63.

”Elastic Heart” sai hyvät arvostelut musiikkikriitikoilta. Erityisesti Sian ja The Weekndin laulusuorituksia kehuttiin. Toisaalta jotkut pitivät The Weekndin osuutta turhana.

## Sian sooloversio

### Tuotanto ja julkaisu
Sia levytti kappaleen uudelleen soolona albumilleen *[[1000 Forms of Fear]]*. Sooloversion tuotti Diplo. Sen säveltäjiä ovat Sia, Diplo ja Andrew Swanson. Toisin kuin duetolla, The Weekndillä ei ole sävellyskrediittiä sooloversiolla. Kappale on tyyliltään electropop- ja trapmusiikkia. 

Sooloversio julkaistiin albumilla *1000 Forms of Fear* 4. heinäkuuta 2014. ”Elastic Heart” julkaistiin albumin kolmantena virallisena singlenä 9. tammikuuta 2015. Siitä tehtiin useita remix-versioita. akustinen pianoversio kappaleesta on mukana vuonna 2015 julkaistulla albumin deluxe-painoksella.

### Vastaanotto
Kappaleesta tuli iso menestys kaupallisesti. Se nousi Yhdysvalloissa dance club -listan ykköseksi ja Billboard Hot 100 -listan sijalle 17. Se oli listojen top 10:ssä Isossa-Britanniassa, Australiassa, Kanadassa, Irlannissa, Norjassa ja Espanjassa. Kappale oli Suomen virallisen singlelistan sijalla 14.
 
”Elastic Heart” on saanut kulta- tai platinalevyn sertifikaatin monissa maissa. Se on myynyt moninkertaista platinaa muun muassa Yhdysvalloissa, Kanadassa, Isossa-Britanniassa ja Australiassa.

Sooloversio sai enimmäkseen positiivisen vastaanoton musiikkikriitikoilta. *[[Time]]*, *[[Consequence of Sound]]*  ja useat muut julkaisut pitivät sitä yhtenä albumin kohokohdista. *Fact Magazinen* mukaan sooloversio oli alkuperäistä parempi. Kappale oli ehdolla vuoden lauluksi ARIA -palkintogaalassa.

### Musiikkivideo
Kappaleelle kuvattiin musiikkivideo, jonka pääosissa esiintyvät näyttelijä Shia LaBeouf ja tanssija Maddie Ziegler, joka oli tuolloin 12-vuotias. He esittävät ekspressionistisen tanssin ihonvärisissä asuissa. Tanssi kuvastaa taistelua. LaBeouf ja Ziegler ovat isossa häkissä ja Ziegler onnistuu karkaamaan siitä videon loppupuolella. Videon ohjasivat Sia ja australialainen ohjaaja Daniel Askill.

Video aiheutti kohua, koska se kuvasi aikuisen miehen ja lapsen tanssimassa ihonvärisissä asuissa. Jotkut näkivät siinä viittauksia pedofiliaan ja kritisoivat sen julkaisua. Sia kielsi videon olevan seksuaalinen ja sanoi tanssijoiden symboloivan eri puolia hänestä itsestään. Hän pyysi kuitenkin anteeksi ihmisiltä, joita video oli loukannut. 

Video oli ehdolla parhaan naisartistin videon VMA -palkinnon voittajaksi. Se oli ehdolla parhaaksi videoksi MTV Europe Music Awards -gaalassa. Se voitti UK Music Video Award -palkinnon parhaasta koreografiasta.

### Palkinnot
**Voitetut**
* UK Music Video Award, paras koreografia (2015)

**Ehdokkuudet**
* APRA Music Awards, vuoden popkappale (2016)
* APRA Music Awards, soitetuin australialainen kappale (2016)
* ARIA Awards, vuoden laulu
* ARIA Awards, paras popkappale
* ARIA Awards, paras naisartistin kappale
* MTV Europe Music Awards, paras video
* MTV Video Music Awards, paras naisartistin video
* UK Music Video Awards, paras ulkomainen popvideo (2015)

### Singlen kappaleet

## Kappaleen versiot
* ”Elastic Heart” – 4:18 (ft. The Weeknd & Diplo, albumilta *[[The Hunger Games: Catching Fire (Original Motion Picture Soundtrack)| The Hunger Games: Catching Fire]]*)
* ”Elastic Heart” – 4:17 (Sian soololevytys, albumilta *[[1000 Forms of Fear]]*)
* ”Elastic Heart (Radio Edit)” – 3:48 (lyhennetty radioversio edellisestä)
* ”Elastic Heart (Instrumental)” – 4:17
* ”Elastic Heart” (Piano Version)” – 4:10 (albumin *1000 Forms of Fear* deluxe-painokselta)
* ”Elastic Heart”  (Clams Casino Remix)”  – 5:17 (albumin *1000 Forms of Fear* deluxe-painokselta)
* ”Elastic Heart”  (Blood Diamonds Remix)”  – 5:08 (albumin *1000 Forms of Fear* deluxe-painokselta)
* ”Elastic Heart (Evian Christ Remix)” – 3:47
* ”Elastic Heart (Kid Arkade Extended Mix)” – 5:23
* ”Elastic Heart (Steve Pitron & Max Sanna Club Mix)” – 7:22
* ”Elastic Heart (Wideboys Elastic Club Mix)” – 5:32
* ”Elastic Heart (Wideboys Heart Club Mix)” – 5:47

## Listasijoitukset
### Viikottaiset listat

## Myyntipalkinnot

## Huomioita

## Lähteet

## Aiheesta muualla
* Kappaleen musiikkivideo
* Elastic Heart (Piano Version)
* Elastic Heart (from The Hunger Games: Catching Fire Soundtrack)